Predkladacia správa

Návrh nariadenia vlády Slovenskej republiky, ktorým sa mení nariadenie vlády č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov vypracovalo Ministerstvo financií SR v nadväznosti na zákon o dani z motorových vozidiel, ktorý bol schválený v NR SR dňa 26.11. 2014 a z toho vyplývajúcu úpravu zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov, ktorou sa mení podiel vyšších územných celkov na výnose tejto dane.
Obsahom návrhu nariadenia vlády je úprava vyplývajúca zo zmeny rozpočtového určenia dane z motorových vozidiel. Výpadok príjmu z tejto dane bol nahradený zvýšením percentuálneho podielu vyšších územných celkov na výnose dane z príjmu fyzických osôb. Návrh rešpektuje platný vzorec pre rozdeľovanie podielu na výnose dane z príjmu fyzických osôb, okrem existujúcich koeficientov na prepočet podielu jednotlivých vyšších územných celkov. Vzhľadom na zmenenú základňu daňových príjmov vyšších územných celkov je potrebné aktualizovať uvedené prepočítacie koeficienty v rámci prílohy č. 6 nariadenia vlády SR. 
Návrh materiálu nemá finančný dopad na štátny rozpočet a rozpočet územnej samosprávy. Návrh prehodnocuje podmienky rozdeľovania výnosu dane z príjmu fyzických osôb pre samosprávne kraje a má dopad len na rozpočty jednotlivých subjektov, pričom z celkového hľadiska sú dopady vzájomne vykompenzované.
Materiál bol predmetom riadneho medzirezortného pripomienkového konania, ktoré je vyhodnotené v osobitnej časti predkladaného materiálu. Materiál sa predkladá bez rozporov s ministerstvami a ostatnými ústrednými orgánmi štátnej správy.
Navrhovaná účinnosť nariadenia vlády SR je od 1. januára 2015 a umožňuje použiť aktualizované znenie pre výpočet podielu vyšších územných celkov na výnose dane z príjmu fyzických osôb od začiatku roka 2015.